V kohosi hlave skrsol aj nápad so zatemnením okien ako v kasínach, aby ste prestali vnímať čas, keď sa začítate do nejakej z kníh. ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌

Otvoriť v prehliadači
Posledné dni sme sa veľa rozprávali. Hovorili sme s ľuďmi z vydavateľstiev na veľkom Svete knihy v Prahe, hovorili sme s ľuďmi zo všetkých Artfor. Dnes sme sa rozprávali s inými kníhkupectvami a aj všetci od nás z bratislavského Artfora medzi sebou. Niektoré z rozhovorov boli formálnejšie, iné, hraničiace s filozofiou, končili hlboko v noci, no všetky boli o knihách, ich ceste – od písania cez vydávanie a distribúciu až po vyloženie v kníhkupectve a rozprávanie sa o knihách s vami, u nás v kníhkupectve.
## U nás v kníhkupectve
Ono by sa zdalo, že celá naša práca končí práve u nás v kníhkupectve vo chvíli, keď si knihu kúpite. No nie je to úplne tak. Je pravda, že veľa práce – ktorú máme radi – sa deje pre tým, než si knihu kúpite, no nás zaujíma aj to, čo si o knihách myslíte a radi sa to od vás – keď prídete k nám do kníhkupectva – dozvedáme. Hovoriť o knihách je jeden zo zmyslov kníhkupectva, ako je to naše.
Na porade sme hovorili aj o tom, ako budeme presúvať knihy na pultoch, ako prehodíme niektoré kategórie kníh do iných políc a ako tie police označíme. Keďže sme slobodní a hovoríme si všakovaké nápady priamo z brucha, ktosi z nás predostrel nápad s mapou kníhkupectva a označením trasy ako vo veľkom obchoďáku, ktorý je nutné prejsť celý. Chceli by sme vás dostať až do detského kútika, kde sa nachádza literárna veda. V kohosi hlave skrsol aj nápad so zatemnením okien ako v kasínach, aby ste prestali vnímať čas, keď sa začítate do nejakej z kníh. Možno by to chcelo neónové nápisy a žltočervené hviezdičky s textami: „Túto dobrodružnú knihu z českého prostredia odporúča Voldemort Matuška.“ Napadali nás vskutku pekelnícke nápady. Čo z toho spravíme, sme sa ešte nerozhodli.
Keď sme pri českých knihách – stále trvá mesiac, v ktorom vám ponúkame českú beletriu a poéziu u nás v kníhkupectve so zľavou 20 %. Českú poéziu považujeme za skvelú a nemyslíme len na klasiku ako Skácel, Seifert, Wolker, Scheinpflugová, Černá či Bondy. Myslíme na súčasnú českú poéziu, napríklad Uyen Giang Nguyen: „dospěli jsme dobře, dospěli jsme z nutnosti, dospěli jsme na takovou gramáž, jakou uneseme právě spolu“ alebo Lubomír Tichý: „myslivecký ples naplnil kapacitu a tak dívky před střediskem zažehly známé tiktokové tance“. Príďte si vybrať.
Tento týždeň vás u nás čaká niekoľko podujatí. V utorok 20. mája o 18.00 uvedieme knihu Slávky Liptákovej Posledné veci. Krst a diskusiu uvádza Ivana Zacharová. V stredu 21. mája o 18.00 bude u nás v kníhkupectve prebiehať Noc literatúry, ktorá aj tento rok priblíži verejnosti netradičným spôsobom súčasnú európsku literatúru prostredníctvom čítaní slovenských herečiek a hercov. A vo štvrtok 22. mája o 18:00 vás pozývame privítať novú knihu scénografa, grafického dizajnéra, filmového architekta, hudobníka a autora Tomáša Berku a grafika, maliara a ilustrátora Laca Terena Backstage. Vo štvrtok vás pozývame aj na Tvorivé čítanie s Miriam: Amos a Boris. Amos je myšiak, čo žije pri mori. Má rád jeho vôňu, farby a zvuky. More je o dosť väčšie než také malé mýšatko. Príďte si vypočuť príbeh o priateľstve, snoch a nekonečnom oceáne. Vstupné: 5 eur/dieťa, vhodné pre deti od 2 rokov, prihlásiť sa môžete tu.
## Napísali o Artfore k 35. narodeninám
V Artfore sa udialo veľa udalostí, ktoré mi utkveli v pamäti. Ak mám byť osobný, boli to krsty niektorých mojich knižiek, ktorých „krstnými rodičmi“ boli také osobnosti, ako Martin Bútora, Zuzana Kronerová, Dado Nagy či Teodor Munz. Alebo beseda o knižke môjho brata Marka, o ktorej diskutoval s Terezkou Michalovou okrem iných žiaľ už nebohý častý návštevník Artfora, Eugen Gindl. Dosiaľ posledné veľké zážitky boli pre mňa diskusie nad novými knižkami o Ferovi Guldanovi a spomienky Daniela Pastirčáka na jeho bohémsku mladosť. Veľkým zážitkom boli pre mňa aj oslavy okrúhlych výročí vzniku Artfora a mnohé príjemné stretnutia so zaujímavými ľuďmi počas nich. A príjemný zážitok je pre mňa vlastne každá návšteva Artfora. Určite nielen preto, lebo si ešte pamätám to príšerné mäsiarstvo, ktoré tam bolo predtým. Mikuláš Maňo Huba, environmentalista a ochranár
Artforum
Kozia 611/20, 811 03, Bratislava
Tento e-mail sme vám poslali, pretože ste sa prihlásili k odberu newslettru alebo ste u nás nakúpili. Chcete sa odhlásiť? Ak naopak poznáte niekoho, kto by chcel dostávať správy o dobrých knihách, do odberu newslettra sa môže prihlásiť na tomto linku.